KOMISIJOS REGLAMENTAS (EB) Nr. 1807/2004
2004 m. spalio 18 d.
nustatantis 2003-2004 prekybos metams apskaičiuotą alyvuogių aliejaus produkciją ir vienetinę pagalbos gamybai sumą, kuri gali būti išmokėta avansu
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą (EEB) Nr. 136/66 dėl bendro aliejų ir riebalų rinkos organizavimo (1),
atsižvelgdama į 1984 m. liepos 17 d. Tarybos reglamentą (EEB) Nr. 2261/84, nustatantį bendrąsias pagalbos alyvuogių aliejaus gamybai ir pagalbos alyvuogių aliejaus gamintojų organizacijoms suteikimo taisykles (2), ypač į jo 17a straipsnio 1 dalį,
kadangi:
(1)
Remiantis Reglamento 136/66/EEB 5 straipsniu, vienetinė pagalbos gamybai suma turėtų būti pritaikyta kiekvienai valstybei narei, kurios faktinė produkcija yra didesnė už atitinkamą garantuotą nacionalinį kiekį, numatytą to straipsnio 3 dalyje. Siekiant įvertinti to viršijimo mastą, reikėtų Graikijos, Ispanijos, Prancūzijos, Italijos ir Portugalijos atveju atsižvelgti į apskaičiuotą valgomųjų alyvuogių produkciją, išreikštą alyvuogių aliejaus ekvivalentu pagal atitinkamus koeficientus, nustatytus Graikijai Komisijos sprendime 2001/649/EB (3), Ispanijai - Komisijos sprendime 2001/650/EB (4), Prancūzijai - Komisijos sprendime 2001/648/EB (5), Italijai - Komisijos sprendime 2001/658/EB (6), Portugalijai - Komisijos sprendime 2001/670/EB (7).
(2)
Reglamento (EEB) Nr. 2261/84 17a straipsnyje numatyta, kad nustatant vienetinę pagalbos valgomųjų alyvuogių gamybai sumą, kuri gali būti išmokėta avansu, reikėtų nustatyti konkrečių gamybos metų apskaičiuotą produkciją. Ta suma turėtų būti nustatyta tokia, kad būtų išvengta pavojaus išmokėti alyvuogių augintojams jiems nepriklausančias sumas. Ta suma taikoma ir valgomosioms alyvoms, kurios išreiškiamos alyvuogių aliejaus ekvivalentu.
(3)
Siekiant nustatyti apskaičiuotą produkciją, valstybės narės turi pateikti Komisijai informaciją apie kiekvienų metų prognozuojamą produkciją, išreikštą alyvuogių aliejumi, o prireikus - išreikštą valgomosiomis alyvomis. Komisija gali remtis kitais informacijos šaltiniais. Tuo remiantis reikėtų nustatyti kiekvienos valstybės narės apskaičiuotą alyvuogių aliejaus ir valgomųjų alyvuogių produkciją, išreikštą alyvuogių aliejaus ekvivalentu.
(4)
Nustatant avansu mokamos sumos dydį, reikėtų atsižvelgti į atskaitymus, skirtus alyvuogių aliejaus ir valgomųjų alyvuogių produkcijos kokybės gerinimui ir numatytus Reglamento Nr. 136/66/EEB 5 straipsnio 9 dalyje ir Tarybos reglamento (EB) Nr. 1638/98 (8) 4 a straipsnio 1 dalyje.
(5)
Šiame reglamente numatytos priemonės atitinka Aliejaus ir riebalų valdymo komiteto nuomonę,
PRIĖMĖ ŠĮ REGLAMENTĄ:
1 straipsnis
1. 2003-2004 prekybos metams apskaičiuota alyvuogių aliejaus produkcija ir vienetinė pagalbos alyvuogių aliejaus gamybai suma, įskaitant 2 dalyje nurodytą produkciją, yra:
-
343 356 tonos Graikijai,
-
1 591 330 tonos Ispanijai,
-
3 335 tonos Prancūzijai,
-
741 956 tonos Italijai,
-
34 473 tonos Portugalijai.
2. 2003-2004 prekybos metams apskaičiuota valgomųjų alyvuogių, išreikštų alyvuogių aliejumi, produkcija yra:
-
13 000 tonos Graikijai, naudojant 13 % ekvivalentiškumo koeficientą,
-
65 994 tonos Ispanijai, naudojant 11,5 % ekvivalentiškumo koeficientą,
-
167 tonos Prancūzijai, naudojant 13 % ekvivalentiškumo koeficientą,
-
1 829 tonos Italijai, naudojant 13 % ekvivalentiškumo koeficientą,
-
787 tonos Portugalijai, naudojant 11,5 % ekvivalentiškumo koeficientą.
3. 2003-2004 prekybos metams vienetinė pagalbos gamybai suma, kuri gali būti išmokėta avansu, yra
-
117,36 euro už 100 kg Graikijai,
-
56,62 euro už 100 kg Ispanijai,
-
117,21 euro už 100 kg Prancūzijai,
-
86,26 euro už 100 kg Italijai,
-
117,36 euro už 100 kg Portugalijai.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis Reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. spalio 18 d.